Sofie Lippert (SF), 2024-02-21:
Mange tak for ordet.
Jeg har fået æren af at være vikar for SF's socialordfører, som er til forhandlinger i Ældreministeriet.
Som vores socialordfører har nævnt i tidligere ordførertaler, synes vi i SF, at det sociale frikort er en rigtig god idé.
Derfor har vi også længe arbejdet for, at det skulle gøres permanent.
Af den grund er vi virkelig glade for, at vi fik sat penge af til det på finansloven.
For de gode effekter ved det sociale frikort er mange.
Jeg ved, at både borgere og det lokale erhvervsliv rundtomkring er glade for ordningen, og at kortet er med til at skabe stabilitet, værdighed og selvværd for mange mennesker, som ellers har haft og har det svært i livet.
En ny rapport fra ROCKWOOL Fonden peger på, at udsatte borgere langt oftere dør af selvmord, overdosis og stoffer og alkoholrelaterede sygdomme, såkaldte fortvivlelsesdødsfald.
Det kan frikortet ikke ændre på alene, men det er et lille skridt i den rigtige retning.
Det betyder nemlig meget at have noget at stå op til og komme ud af sin lejlighed og hen og møde andre mennesker.
Ordningen er derfor med til at øge livskvaliteten og trivslen for udsatte borgere.
Der er flere eksempler på, hvordan det sociale frikort skaber værdi for mange mennesker.
Jeg vil derfor bruge talen på at fremhæve et af de mennesker, som er stået offentligt frem om, hvilken positiv forskel frikortet har gjort for hende.
Hun hedder Heidi og har i mange år været stofbruger på H17, som er Nordens største stofindtagelsesrum.
Heidi benytter det sociale frikort ved at gøre rent på H17 og er dermed med til at sørge for, at andre udsatte kan tage deres stof i sikre og trygge rammer.
Ifølge hende selv betyder de muligheder, som det sociale frikort har givet hende, at hun igen er begyndt at se sine børn, og at hun er gået fra 30-40 fix om dagen til kun et par stykker om ugen.
De positive fortællinger har også spredt sig til andre lande.
Bl.a. har det sociale frikort inspireret forskellige aktører i Sverige, som nu ønsker at indføre samme system for de mest udsatte svenske borgere.
Derfor er det også rigtig godt, at vi nu permanentgør frikortet.
De gange, vi tidligere har forlænget ordningen, har der dog været en række obspunkter fra flere organisationer.
Det gælder bl.a. i forhold til bureaukrati og kontrol i ordningen.
Det er også en problemstilling, som SF løbende har rejst.
For man har nemlig tilrettelagt det sådan, at borgerne hvert år skal kontrolleres, i forhold til om de stadig har ret til kortet.
Det har en lang række sociale organisationer samt bl.a. også KL påpeget er uhensigtsmæssigt, både i forhold til tillid og forholdet mellem borgere og sagsbehandlere og i forhold til det øgede bureaukrati, det skaber i kommunerne, der jo ellers skal spare på administration.
Samtidig er der tale om den mest udsatte gruppe, og mange organisationer vurderer, at der er et meget lille udbytte ved kontrollen.
Man kunne derfor forestille sig, at det ville være hensigtsmæssigt blot at foretage kontrollen hvert andet år.
Derfor vil vi bruge udvalgsbehandlingen konstruktivt til at prøve at gøre ordningen endnu bedre Samtidig skal jeg også sige, at vi mener, at vi løbende bør arbejde videre med at bygge oven på erfaringer fra ordningen.
Til sidst skal jeg understrege, at permanentgørelsen af frikortet er et vigtigt skridt i den rigtige retning, men at vi i højere grad skal stille vores mest udsatte borgere bedre.
Kommende oplagte skridt kan f.eks. være at sikre, at hjemløse selv kan vælge deres bostøtte, at sikre nok stofindtagelsesrum, så udsatte brugere kan tage deres stof under trygge og værdige forhold, samt sikre, at de ikke bliver straffet, og i det hele taget sikre hjælp til, at udsatte borgere kan finde rundt i systemet.
Som sagt er vi meget positive over for forslaget, og de positive effekter ved det sociale frikort er mange.
Derfor støtter SF selvfølgelig op om lovforslaget.